Сабийхэр зыщыгуфIыкIын
Котляровхэ Мариерэ Викторрэ я тхылъ тедзапIэм сабийхэм папщIэ тхылъ гъэщIэгъуэн къыщыдэкIащ. ПащIэ Мариетэ «Покатился колобок…» зыфIища лэжьыгъэр а бзылъхугъэм и япэ тхылъщ.
Шэджэм щIыналъэм хыхьэ Нартан къуажэм Мариетэ 1968 гъэм къыщалъхуащ. Курыт еджапIэр къиухри, Налшык дэт медицинэ училищэм щIэтIысхьащ. Ар илъэс куэдкIэ щылэжьащ Шэджэм район сымаджэщым — хирургие къудамэм операционнэ медсестрауэ; перинатальнэ унэм сабий цIынэхэм я реанимацэ къудамэм.
Школым зэрыщIэс лъандэрэ усэ етх, нэхъыбэр зыхуэгъэзар сабийхэращ. Абыхэм я нэхъыфIхэрщ (адыгэбзэкIи урысыбзэкIи) и бжыгъэр 300 хъууэ дунейм къытехьа «Покатился колобок…» тхылъ цIыкIум ихуар. ГъэщIэгъуэныр ар зэрыгъэщIэрэщIа сурэтхэри ПащIэ Мариетэ зэриIэдакъэщIэкIырщ, тхылъым и IуплъапIэм тетри абыхэм ящыщ зыщ.
БЛИЙ Даянэ.
